정조 12년
戊申二月十九日巳時上御誠正閣都承旨與領議政入侍時兼都承旨沈豐之假注書趙台榮記注官金鳳顯記事官金祖淳領議政金致仁以次進伏訖致仁曰春寒尙峭此時聖體若何上曰別無大段所損而近以膈痰咳嗽爲苦悶矣致仁曰伏承玉音頗有失和極爲驚慮矣上曰右相事後又値寒煖不適以致咳嗽之不止矣致仁曰閭巷間近多有寒感之疾矣上曰卿則好在可幸矣致仁曰今則殆同老牛力盡精神無餘是甚悶然矣上曰今番事果何如致仁曰臣則以十五年休退之人初不與聞朝廷事故雖未知裏面之如何而廷臣之聲討不已得聞其傳說猶未知其眞酌矣上曰予於卿未嘗有一番面諭矣致仁曰今番綸音洞諭無餘昭晢已盡當者之心必當感泣無地而至於廷臣則綸音前爭執無怪其然矣上曰今番未免過擧而若非當日之擧似其奈何故至有臨門之事矣今此右相方命入來如有登筵必當面諭卿可聞之矣大抵爲今之計莫過於磨礱痛蘇而已如是然後始可有爲此實卿之責也念昔先卿遭先朝五十年平蕩之時猶言宋寅明勿任銓柄云況今世故多端與古有異卿今又當此時耶蓋右相事初則認以爲逆矣伊後連爲戶兵判而朝廷曾無一言論及者逮至庚子年忽有家人之說而以爲搢紳疏將出及見李金兩判府箚批仍爲中止世豈有無臺疏無儒疏而搢紳之要間疏請者乎厥後默無一言以此觀之其可謂之逆乎且大臣筵奏以塗聽爲言其後延恩門祗迎時又以虛影爲言虛影卽許璽許瑛之謂耶若以虛影駈人於惡逆之科則大臣今雖已故予則曰當有反坐之罪矣伊後大臣三司俱無一言仍以置之於相忘之域以此推之實爲無罪而至於今番事予亦未嘗爲料矣蓋罪名分明然後人可謂之逆渠亦可以無辭而今以䵝昧之事歸之於罔測之科者是豈成說耶然而此是朝廷之大擧措亦豈非大加審愼處乎且右相爲人素不雍容此實爲慮之一端卿必善爲操制俾無後慮也此等事專委於卿之須少費精力隨事裁抑無使出於方範好矣先朝所未爲之大事今予創之若不善爲收殺則予與卿難免辭其責予豈不委責於卿也耶致仁曰伏承下敎不勝感泣而我朝事每多如如前日聲討者終歸泯默而今見綸音以後似無異議於其間然而此後收殺之道實難堪當矣大抵其人則果爲可用而內而戶判外而藩任俱爲善過且氣力甚好若論可用之才毋右於此人矣上曰其氣漸長則是不難乎致仁曰此則似然矣上曰非但卿家素知若人在昔洪奉朝賀亦或稱道而獨麟漢嫉之矣致仁曰果然矣上曰大臣亦不可無權卿必自重以爲操制無得出於方範可也致仁曰渠亦屢經風霜庶知自處之道矣上曰予亦欲爲面諭而每恐其出於方範故耳致仁曰臣常觀之則擧世皆惡此後收殺惟在於自上處分矣上曰非但以逆帽言人皆惡之此後收殺獨不在於卿耶致仁曰臣在先朝無與人議事故臣之規模本自異他矣況今精力已耗記存無餘今若專委於臣則事必僨誤矣上曰予知卿之規模如此故今以是責卿卿須善爲裁抑俄於李判府事許已有下敎而於李判府事則少不致介矣蓋吳翼煥疏語極其幽晦必欲離間我上下是豈不駭痛乎致仁曰斷句用意極爲閃弄果欲交間者矣上曰李判府事奏以被譏訕之故至發其疏云弊源似有知之之意矣伊疏果是爲趙哥而發耶侮卿而發耶實莫曉其故而日前玉堂望筒以李洪載爲首擬此時三司誰肯爲之此蓋疏斥吳翼煥之故耳仍令改望則又以韓用龜首擬此無他渠旣受恩也深故終莫之捨去且出入近密之人有所招囑而然不然豈有是也致仁曰昨伏見申大尹疏批則原疏宜有嘉奬而只賜例批似不無缺望矣上曰然則疏批改書出可也命書批答訖上曰左右相入來與否知來鳳顯承命出回奏曰左相今方入來纔呈肅單右相病不得入來云矣上曰左相命召卽爲傳授事分付守廳承旨賤臣承命出傳上曰右相事出後別無大乖於義理乎以年前平閫時言亦異於今日而予意則留待邦慶欲爲此擧今則未免徑擧而邦慶差緩是可悶矣致仁曰群下顒祝之忱去而益切矣上曰聞郭子儀生於十七朔云然乎致仁曰非但古有是事聞今閭巷間亦多有之矣上曰此是老産而醫官過於操心每用緩劑故尙此遲緩矣致仁曰果然矣上曰左議政入侍出榻敎賤臣承命出與李性源偕入進伏上曰卿則無異宿硏同堂之間亦必有聞見兄弟俱存尤當欣滿而今予見卿旋切惻傷矣予於領相每敎以追先卿未卒之意於卿不無傷舊之懷而顧今情私有不暇顧世道之責專委於卿望須悉心贊協以副至意也性源曰台府之位何等莫重莫大而千萬夢寐之外遽及臣身臣聞命驚惶罔知攸措控籲血懇終未蒙允今玆登筵畢陳衷曲伏望聖慈少垂諒察焉臣本空疎雖廁宰列每患百不猶人況自四五朔來形殼僅存精神無餘間有痰血交乘朝記夕忘昨見今昧家中凡事百無記一況今所叨之職爲任莫重臣若有一毫堪承之望則豈敢以例讓仰奏乎實無毫分可强之勢亟許體諒焉至於筋力奔走之事臣不敢辭矣上曰卿言過矣何如是深引也性源曰且同堂無異一身尤切悚懍矣上曰此則領相家亦有之矣致仁曰非獨臣家爲然故相鄭太和亦以同堂爲相矣性源曰今之時與古之時有異矣上曰所辭尤過矣性源曰臣於此任以才具以疾病豈有一分堪承之望而嚴畏分義雖不得不冒沒趨膺神識昏短精爽銷亡初筵敷奏自是中書故事而亦無以備例依樣將未免泯默而退誠萬萬惶愧而沐浴之義關係至重愚衷所激不敢不言近日進言者皆以懲討不嚴爲辭便成陳談而其實則今日之可憂無大於此二行刀割雖以臺啓中諸賊言之國榮德相何等劇逆而初未嘗施以逆律至於夏賊實是載籍所未有之逆而究覈太疎孥戮不行宇鎭之至妖極憯平問承款顯戮不加偃處島中天下寧有是哉如是而國法何所用之亂賊何以懲畏乎竝亟允臺請是臣區區之望也上曰處分各有斟量矣致仁曰時雖適然殆同相忘左相所奏關係莫重誠得初筵之第一義姑待用刑深留聖意焉上曰已言於左相矣出擧條性源曰臣伏見日前所下傳敎靖世道保世臣之至意盛德竊不勝欽仰顧今朝象之潰裂人心之訛誤實由於有罪者不伏其罪如趙時偉之負犯尙不昭布罪狀明正刑章使擧世迷惑靡所底定苟究其害豈特一時刑政之失而已哉首相箚批中罪其罪人其人之敎儘出於欲竝生哉之意若或因循寬假不卽律以常憲則時日稍久之後又恐朝象人心依舊潰裂訛誤一番整勅之敎未必其有實效伏望深留聖意於罪其罪之道以爲牖迷靖俗之方焉上曰卿言好矣當留意出擧條性源曰人臣告君之辭勿論衮職之闕官師之規當懇款敬謹明白直截雖在於牽椐折檻無所不可而向來吳翼煥疏好惡一款已極陰慘而全篇首尾隱晦閃忽外托進言之名內售疑亂之計公肆譏訕惟意簸弄旨意所在萬萬叵測若不嚴加處分打破情狀則竊恐怪鬼不逞之徒無所懲畏削職薄勘太不當罪儒臣爲先屛裔之請誠爲得體伏望亟賜允從焉致仁曰吳翼煥疏外若言事之疏而一片精神專在中間一段閃忽幽晦首尾簸弄敢欲累聖德而售疑亂者情狀萬萬叵測然旣托應旨攙論衮闕時弊則自上處分之止此實是盛德事臣之不請加罪者此也而誅心而論則削職未足爲罪宜其有僚相之請也上曰大抵一吳翼煥何足道也且疏中爲說太甚礙眼雖已處分渠則止此足矣此後懲畏之道不在於加律矣出擧條上曰李判府事以爲吳翼煥以懲一勵百之意不可不一問其言似知其弊源矣疏語若有明白論斥則豈無容恕之道而其所遣辭極爲幽晦矣致仁曰雖或有內多慾外施仁義爲說而豈有此幽晦之若是也上敎性源曰予於卿素知其公平而今予一副規模只欲體先朝五十年建極之治寧有一毫偏係之意耶今若以偏係爲一進一退之機則予於他日何面目拜謁於先大王乎卿則素心直行百事做去今日出仕豈非世道之幸耶俄以一心同寅之義已諭於領相卿其知之也上曰卿又得新拜僚相何如性源曰臣於年前以若人事至被罪罰矣上曰俄於領相已悉洞諭而今玆綸音之後似無異辭矣性源曰聖敎雖然而一席同列其於廉愧何哉上曰此非如是之事矣致仁曰聖敎至當矣綸音洞諭之前臣亦未知其去就之何居矣上曰右相事與他有異脫空極難故予亦商量已久今於十餘年之後始得脫空亦莫非命也數也性源曰實是千古人臣所無之事矣致仁曰金孝建事臣雖未詳而處分終涉過重況在洞諭絲綸之前恐合有參酌之道矣上曰雖以信令嚴法之意有伊日處分實注書旣用侍從之例則枷囚固知其過中卿言又如此罪名分揀可也出擧條致仁曰臣年迫朝暮精力已耗將欲請退而非其時也故姑且蹲仍邦慶後豈無體諒之恩乎上曰卿何爲此例讓耶卿等可謂出類者而予果招徠今於右相事出後事端尤爲裒大此豈非卿等之責乎此後事尤極難處領相若以無精力爲辭則左相其可當之乎左相亦以無筋力爲言則右相其將獨主張乎致仁曰臣則疾病長仍精力無餘邦慶後只俟體諒而已矣上曰卿欲往何之勿爲例讓也敎性源曰卿之容貌比前多瘐矣性源曰非但外貌如此聾瞽已甚內則盡腐傷矣上曰明日次對爲之乎致仁曰已出令矣上曰次對姑待右相出仕爲之如有陳達事今筵仰奏可也致仁曰忠淸水使洪仁默以安興城操與守城將巡點擧行事狀請稟旨分付事當依他例竝許停止雖非次對事係緊急故敢達矣上曰依爲之出擧條上曰左相尙未追榮乎性源曰謝恩後爲之云矣命書榻敎曰政官牌招開政上曰左相追榮時右相追榮同爲擧行事分付命退諸臣以次退出